b'\n_START_ARTICLE_\nKotkat saalistavat\n_START_SECTION_\nJuoni\n_START_PARAGRAPH_\nToisen maailmansodan aikana Ranskan vastarintaliike pyyt\xc3\xa4\xc3\xa4 baskilaiselta maanviljelij\xc3\xa4lt\xc3\xa4 (Anthony Quinn) apua viem\xc3\xa4\xc3\xa4n pakenevan tiedemies Bergsonin (James Mason) ja t\xc3\xa4m\xc3\xa4n perheen Pyreneiden yli Espanjaan turvaan. Heid\xc3\xa4n reitill\xc3\xa4\xc3\xa4n on saksalaisjoukko, jota johtaa sadistinen natsiupseeri von Berkow (Malcolm McDowell).\n_START_SECTION_\nTuotanto\n_START_PARAGRAPH_\nKotkat saalistavat perustuu Bruce Nicolaysenin romaaniin Perilous Passage vuodelta 1976. Nicolaysen my\xc3\xb6s laati elokuvan k\xc3\xa4sikirjoituksen. Kotkat saalistavat kuvattiin Pyreneill\xc3\xa4 ja Ranskan Nizzassa._NEWLINE_James Mason oli ennustanut vastan\xc3\xa4yttelij\xc3\xa4lleen Kay Lenzille kuvauksien aikana, ett\xc3\xa4 elokuva tulisi floppaamaan lippuluukuilla. H\xc3\xa4n oli sanonut: "Sano minun sanoneen. Kaikki elokuvat, jotka ovat p\xc3\xa4\xc3\xa4asiassa paksussa lumessa ovat olleet floppeja lippuluukulla. Jotenkin ne saavat yleis\xc3\xb6n tuntemaan kylm\xc3\xa4\xc3\xa4 ja kosteaa." H\xc3\xa4n oli oikeassa: elokuva ei menestynyt lippuluukuilla maailmalla ja kriitikoiden silmiss\xc3\xa4 elokuva oli katastrofi ohjaaja J. Lee Thompsonin aikaisempaan ohjaamaan elokuvaan Navaronen tykit (1961) verrattuna. Navaronen tykit -elokuvaa pidet\xc3\xa4\xc3\xa4n Thompsonin mestariteoksena.\n_START_SECTION_\nJulkaisu\n_START_PARAGRAPH_\nKotkat saalistavat sai ensi-iltansa kotimaassaan Isossa-Britanniassa vuonna 1979. Elokuvaa levitti Hemdale Film Distribution. Elokuva sai ensi-illan Turkissa 26. helmikuuta 1979 ja Yhdysvalloissa 9. maaliskuuta 1979 New Yorkissa. Elokuvaa esitettiin Yhdysvalloissa vain viikon verran muutamissa elokuvateattereissa. United Artists toimi elokuvan levitt\xc3\xa4j\xc3\xa4n\xc3\xa4 Yhdysvalloissa._NEWLINE_Kotkat saalistavat p\xc3\xa4\xc3\xa4si teatterilevitykseen monissa Euroopan maissa: Tanskassa 21. maaliskuuta 1979, Suomessa 13. huhtikuuta 1979, Alankomaissa 1. toukokuuta 1979, Norjassa 16. kes\xc3\xa4kuuta 1979 ja Ranskassa 15. elokuuta 1979. Etel\xc3\xa4-Koreassa elokuva sai ensi-illan 5. hein\xc3\xa4kuuta 1979 ja Australiassa 21. helmikuuta vuonna 1980._NEWLINE_Elokuva julkaistiin DVD:lle vuonna 2011.\n_START_SECTION_\nArvioita\n_START_PARAGRAPH_\nVideo-oppaassa vuodelta 1994 Bello Romano kutsui elokuvaa kehnoksi ja antoi sille kaksi t\xc3\xa4hte\xc3\xa4 viidest\xc3\xa4, mik\xc3\xa4 vastaa sanallista arviota \xe2\x80\x9dkeskinkertainen\xe2\x80\x9d.'